Επιστολή προς το Δήμο

Το σχολείο μας, Εκπαιδευτήρια Γείτονα, μαζί με άλλα 10 σχολεία από την Ελλάδα μετέχει σε ένα Ευρωπαϊκό Πρόγραμμα με τίτλο

Building Participatory Urban Learning Community Hubs through Research and Activation (PULCHRA) και στο πλαίσιο αυτού ασχολείται με το θέμα:

“Buildings for the future city”.

Στο πλαίσιο του προγράμματος το σχολείο μας έχει σαν στόχο να ερευνήσει:

* τις αλλαγές που έχουν συμβεί τα τελευταία 20-30 χρόνια όσον αφορά στο δομημένο περιβάλλον στην περιοχή του δήμου Βάρης, Βούλας Βουλιαγμένης (ιδιαίτερα θα λέγαμε στην περιοχή Βάρης-Βάρκιζας) που αποτελεί την ευρύτερη περιοχή του σχολείου μας και την μόνιμη κατοικία πολλών μαθητών μας,
* τις αλλαγές που πιθανόν έχουν γίνει, (αν έχουν γίνει) στο μικροκλίμα της περιοχής εξαιτίας της αλλαγής π.χ. της χρήσης γης, της κάλυψης της γης
* τις δράσεις των τοπικών και περιφερειακών αρχών σε σχέση με το βιοκλιματικό σχεδιασμό των κτιρίων της συγκεκριμένης περιοχής καθώς και τις μελλοντικές κινήσεις που έχουν σχεδιάσει προκειμένου να αντιμετωπίσουν τις συνέπειες της κλιματικής αλλαγής και να εξασφαλίσουν βιώσιμες συνθήκες στο δήμο.

Θα θέλαμε αν μπορούσε ο Δήμος να μας παρέχει κάποια στοιχεία, αν φυσικά τα διαθέτει, για τα θέματα που αναφέρονται παραπάνω.

Παράλληλα οι μαθητές μας, που μετέχουν στο πρόγραμμα διατύπωσαν τις παρακάτω ερωτήσεις τις οποίες θα ήθελαν να απευθύνουν στο Δήμαρχο:

* Σε ποιες ενέργειες έχει προβεί ο Δήμος για την μετατροπή του σε δήμο φιλικό προς το περιβάλλον όσον αφορά:
	+ - 1. Τα κτήρια (στέγες, προσόψεις κτηρίων)
			2. Τα πάρκα
* Θεωρείτε πως ήταν αποτελεσματική; Θα τη συστήνατε σε άλλους δήμους;
* Τι ποσοστό των κτηρίων του δήμου έχουν μετατραπεί σε πράσινα κτήρια;
* Θεωρείτε ότι η δημιουργία πράσινων κτηρίων μπορεί να βοηθήσει στην καταπολέμηση της κλιματικής αλλαγής;
* Πώς επηρεάζει το Δήμο σας το φαινόμενο της Αστικής Θερμικής Νησίδας; Έχετε κάποια επιστημονικά δεδομένα γιαυτό;
* Ποιες είναι οι περιβαλλοντικές επιπτώσεις της διαρκούς επέκτασης του Δήμου;
* Με ποιους τρόπους πιστεύετε μπορούν να δημιουργηθούν χώροι πρασίνου στις διάφορες περιοχές του δήμου;
* Έχει απασχολήσει το Δήμο η σχέση της πυκνής δόμησης στην παράκτια ζώνη σε συνδυασμό με τα ακραία καιρικά φαινόμενα που θα είναι εντονότερα και συχνότερα στο άμεσο μέλλον εξαιτίας της κλιματικής αλλαγής; Έχουν σχεδιαστεί παρεμβάσεις αντιμετώπισης των φαινομένων;
* Έχει πραγματοποιηθεί, από όσο γνωρίζετε, το τελευταίο διάστημα, κάποια δράση που αποσκοπούσε στην εξυπηρέτηση περιβαλλοντικών αναγκών ή/και στην οικολογική ανάπτυξη της περιοχής;
* Πιστεύετε πως οι πολίτες της περιοχής σας είναι αρκετά περιβαλλοντικά ευαισθητοποιημένοι και ενεργοί; Αν όχι, σκέφτεστε κάποια δράση για την άμεση κινητοποίησή τους;
* Ποια είναι τα μέτρα που πρέπει να ληφθούν ώστε να μειωθεί το ενεργειακό αποτύπωμα του Δήμου;
* Σε πόσο χρόνο υπολογίζετε ότι ο δήμος θα έχει μετατραπεί σε πράσινο δήμο;

Το πρόγραμμα Pulchra προσβλέπει στη μάθηση με βάση την έρευνα, με κέντρο το σχολείο και σε ανοικτή συνεργασία με Πανεπιστήμια, ερευνητικά κέντρα, δημόσιες και ιδιωτικές επιχειρήσεις, τοπικές αρχές, ΜΚΟ κ.λπ. αλλά και τη γονεακή κοινότητα και την τοπική κοινωνία.

Το PULCHRA είναι ένα πρόγραμμα της Ευρωπαϊκής Ένωσης (Ε.Ε.) στο πλαίσιο του Προγράμματος «Επιστήμη μαζί και για την Κοινωνία” (HORIZON 2020) και στον ειδικότερο άξονα «Open Scooling».

Συντονιστής του προγράμματος στην Ελλάδα είναι το Τμήμα Φυσικής, Τομέας Φυσικής Περιβάλλοντος & Μετεωρολογίας του Εθνικού και Καποδιστριακού Πανεπιστήμιου Αθηνών.